Хапшењем и интернацијом у Албанију прекинут је Миладинов рад на организовању ослободилачке борбе на Косову и Метохији. Ипак неколико дана након његовог хапшења, 30. јула 1941. године група од седам рудара Трепче је минирањем уништила три стуба рудничке жичаре, која је водила од Старог Трга до Звечана, чим је изведена прву саботажа у руднику, која је уједно била и прва већа оружана акција изведена на Косову и Метохији. Након ове акције, рудари су се пробили на Копаоник, где су се прикључили Копаоничком одреду. Већ крајем августа Копаонички одред је почео са већим оружаним акцијама. У току септембра одред је извршио више успешних напада на руднике у Белом Брду, Трепчи и Јарандо. Након Прве непријатељске офанзиве, децембра 1941. године чета рудара из овог одреда је успела да се пробије у источну Босну, где је ступила у тада формирану Прву пролетерску ударну бригаду.